Werkers by talle hospitale loop deur onder geweldDie ingang na die Chris Hani-Baragwanath-hospitaal in Soweto. (Foto: Thabiso Makelo/Panoramio) Gesondheidswerkers in Gauteng moet links en regs koes vir pasiënte wat klaarblyklik hulle woede of frustrasie op hospitaalpersoneel uithaal. Verskeie veiligheidsbeamptes, verpleegsters en selfs mediese spesialiste loop deur onder voorvalle van geweld. Jack Bloom, die DA se woordvoerder vir gesondheid in Gauteng, sê dit is kommerwekkend dat soveel hospitaalwerkers aangeval word terwyl hulle pasiënte probeer help. “Die veiligheid by hospitale moet dringend opgeskerp word en hospitale moet gespesialiseerde fasiliteite vir pasiënte met geestesversteurings oprig om die risiko van geweld teen personeel te verminder.” Nomantu Nkomo-Ralehoko, LUR van gesondheid in die provinsie, het in ŉ geskrewe antwoord op die DA se vrae in die Gautengse wetgewer gesê daar was oor die afgelope jaar altesame 61 aanvalle op hospitaalpersoneel. Pasiënte met geestesversteurings is verantwoordelik vir die meeste van die aanvalle. Die meeste aanvalle was by die Weskoppies- psigiatriese hospitaal in Pretoria. Altesame 21 hospitaalwerkers is aangeval en is beseer. Verskeie verpleegwerkers is in die gesig geslaan, terwyl ŉ veiligheidswag in die lies geskop is. Daar was sewe aanvalle op die personeel van die Chris Hani Baragwanath-hospitaal in Johannesburg. Twee van die slagoffers was verpleegsters en ŉ ander ŉ spraakterapeut wat deur ŉ pasiënt aan die vingers gebyt is. Twee kleiner hospitale – die Carletonville- asook die Verre Oos-Rand (FAR)-hospitaal – het elk nege voorvalle aangeteken. Pasiënte het minstens vyf personeellede by FAR gebyt. Volgens die LUR was die meeste aanvalle deur pasiënte wat behandeling vir geestesgesondheid kry. Die redes vir die aanvalle wissel van woede teenoor personeel wat weier om items vir hulle te gaan koop, tot pasiënte wat uit fasiliteite probeer ontsnap. Ontstoke familielede is nog ŉ gevaar vir hospitaalpersoneel. By die Bertha Gxowa-hospitaal in Germiston is ŉ verpleegster by ongevalle in die gesig geslaan toe vriende van ŉ pasiënt geëis het dat hy onmiddellik behandeling moet kry. Dit is onduidelik of enige van die hospitaalpersoneel strafregtelike stappe teen die pasiënte of hulle familielede gedoen het.